section_heading: Milan
paragraph_text: Trenersku je karijeru započeo tamo gdje je igračku završio, u Milanu, ranih 1990-ih. Tada su Rossonere pod vodstvom Baresija i Maldinija nazivali nepobjedivima, a pod pod trenerskom palicom Don Fabija (Capellov nadimak) četiri su puta u pet godina osvajali talijansku ligu. Fabio Capello je s Milanom bio neporažen od 19. svibnja 1991. do 21. ožujka 1993., čak 58 utakmica. Ironično, prvi poraz nakon tog niza bio je baš na domaćem terenu. Golom Faustina Asprille porazila ih je Parma. Godine 1994. Capello se kiti naslovom prvaka Europe, nakon poraza Barcelone, 4:0 u finalu Lige prvaka. Godine 1995. Milanisti su završili tek četvri u ligi i izgubili su finale Lige prvaka od Ajaxa, ali je Capello ostao još jednu godinu u kojoj je vratio naslov prvaka. Nakon toga, era Don Fabija u Milanu je završila.